遊鼓山
作者：陳傅良
朝代：宋

paragraphs: 鼓山聞天下，一見名不空。
自從周職方，閩在王會中。
登山亦幾人，興寄隨所逢。
騎君常愒日，遷客多悲風。
劍川發甌西，萬阻與海通。
忽焉得平壤，北山矗其東。
我行未及巔，已見國勢雄。
三韓到吳會，不可道里窮。
俯瞰南來帆，沄沄自朝宗。
曩時諸降王，各撫千里封。
相招神銜圖，旅獻東都宮。
東都今何如，胡馬鳴蒿蓬。
一春長雨霧，明日歸樊籠。
恣探泉石幽，篝燈道歸筇。